पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. बेहतर संसाधनों के अभाव में जिले के उभरते तीरंदाजों का निशाना चूक रहा है। खासकर वे जिनकी आर्थिक स्थिति मजबूत नहीं है। उन्हें अपने प्रदर्शन को सुधारने के लिए किसी की मदद का मुंह ताकना पड़ता है। संसाधनों की कमी के कारण बड़े-बड़े टूर्नामेंटों में वे पदक से वंचित रह जाते हैं। यह कहना है सेक्टर-12 स्थित खेल विभाग के तीरंदाजी समर वोकेशनल कैंप में आए नेशनल स्तर के खिलाड़ियों का।
धनुष खरीदना भी मुश्किल
ऑल इंडिया यूनिवर्सिटी तीरंदाजी प्रतियोगिता में खेलने वाले अजय का कहना है कि खिलाड़ियों के आगे सबसे बड़ी परेशानी धनुष को लेकर ही आती है। अजय सेक्टर-23 निवासी हैं। स्टेट स्तर पर उनके नाम 10 गोल्ड मेडल हैं। रिकर्ब में वह खेलते हैं। संसाधन न मिलने की वजह से ही इस खिलाड़ी ने अमृतसर में तीरंदाजी के लिए मशहूर एक कॉलेज में दाखिला लिया है। वे कहते हैं कि इंडियन राउंड की प्रतियोगिताओं के लिए आर्थिक रूप से कमजोर खिलाड़ी बेशक इसे अफोर्ड कर लें, लेकिन रिकर्ब और कंपाउंड राउंड के लिए धनुष को ही खरीदना और उसको मेंटेन करने का खर्च वहन करना एक मुसीबत है।
संसाधनों की कमी आती है आड़े
स्कूल स्तर पर राज्य एवं जिले में 16 मेडल अपने नाम करने वाले आयुष का कहना है कि संसाधनों की कमी के चलते ही प्रतिभाशाली तीरंदाज आगे नहीं बढ़ पाते हैं। यहां पर 50 से ऊपर तीरंदाज हैं। जिन्होंने राज्य स्तर तक जिले का नाम रोशन किया है। उनमें से कुछ नेशनल स्तर पर भी खेले हैं। लेकिन संसाधनों के अभाव में बड़े स्तर पर मेडल लाना मुश्किल हो जाता है। वे कहते हैं कि इस वजह से ही वह इस बार स्कूल नेशनल में पीछे रह गए। संसाधन नहीं होने की वजह से ही वह केवल इंडियन राउंड में ही भाग ले पाते हैं। उनका कहना है कि कैंप में काफी कुछ सीखने को मिल रहा है। यहां संसाधन भी दिए जा रहे हैं। लेकिन आगे के लिए भी खिलाड़ियों को प्रोत्साहन दिया जाना चाहिए।
कितने मंहगे हैं धनुष
इंडियन राउंड में बांस का भारतीय शैली का धनुष-तीर की कीमत करीब 5 से 8 हजार रुपए। रिकर्ब राउंड में यूरोपियन स्टाइल के धनुष-तीर की कीमत करीब सवा लाख रुपए। इस राउंड को अंतरराष्ट्रीय टूर्नामेंटों और ओलंपिक में खेला जाता है। तीरों की कीमत अलग होती है। कंपाउंड राउंड में इसी प्रकार का ही धनुष होता है, लेकिन उसमें हुल सिस्टम अर्थात चक्का कस कर तीर चलाया जाता है। यह राउंड ओलंपिक में अभी नहीं है, लेकिन अंतरराष्ट्रीय स्तर पर वल्र्ड सीरिज प्रतियोगिताओं में इसे खेला जाता है।
इस समय फरीदाबाद में तीरंदाजी सीखने वालों की संख्या 500 से ऊपर है। खिलाड़ियों को प्रोत्साहन देने के लिए योजना पर कार्य चल रहा है। खेल विभाग ने हाल ही में अंतरराष्ट्रीय स्तर के धनुष मंगाए हैं। कैंप में भाग लेने वाले खिलाड़ियों को इसका अभ्यास कराया जा रहा है।
जेजी बेनर्जी, हरियाणा तीरंदाजी संघ प्रदेश सचिव एवं जिला तीरंदाजी कोच
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn